La Bibia piemontèisa/Testament Vej/Samuel/1 Samuel 21


1 Samuel

21

David a Nob: David a mangia ‘d pan sacrà 

David a l’é portasse a Nob a trové ‘l sacerdòt Achimelech. Sto-sì, sbaruvà coma ch’a l’era, corendje dëdnans, a l’ha dije:  "Com a resta che ti 't ses da sol e a-i é gnun con ti?". David a l'ha respondùje al gran sacerdòt Achimelech: "Ël rè a l'ha dame na comission da fé, ma chiel a l’ha dime ‘d fé pa savèj a chichëssìa ‘d còsa ch’as trata. I l’hai dije ai mè soldà dë speteme ant un sert leugh. Ore, l’has-to cheicòsa ‘d deme da mangé? Dame sinch pan, o lòn ch’it l’has. Ël sacerdòt a l’ha rësponduje: “I l'hai pa 'd pan comun sota man: col ch’i l’hai a l'é sacrà. I peudo detlo mach se ij tò òm a l’han pa tocà ‘d fomne”. David a l’ha dije al sacerdòt: “Sagrin-te nen, ij me òm a son nen autorisà a toché ‘d fomne mentre ch’a son an servissi. Dàit che ‘d normal lor a son an condission ëd purëssa ritual, tant pì a lo son ant nòstra spedission d’ancheuj.

Antlora, da già ch'a l’avìa pa ‘d pan ordinari, ël sacerdòt a l’ha daje ‘l pan consacrà - ël Pan ëd l’Oferta col ch’a l’era presentà a Nosgnor ant ël Tabërnàcol. A l’era giusta stàit arpiassà col dì-lì da pan pen-a surtì dal forn, coma ch’as costumava. Ore, an col dì-lì a j’era ‘dcò un dij ministr ëd Saul, ch’a l’era tratnusse dacant a Nosgnor. Sò nòm a l’era Doegh, n'Idumé, cap dij bergé 'd Saul. David a l’ha ciamaje a Achimelech: “Has-to pa na lansa o na spa sotaman? L’afé ch’i l’hai da fé pr’ ël rè a l’era tan pressant ch’i l’hai gnanca podù porteme dapress na lansa o d’àutre arme”. Ël sacerdòt a l’ha rësponduje: “Varda, a-i sarìa la spa 'd Golia, ël Filisté che ti 't l'has massà ant la comba dël Terebint; a l'é pròpi là darera a l'efod, anvlupatà ant un mantel. S’ it veule, it peule portela via, pìjla përchè a-i é mach sta spa ambelessì". A l'ha rësponduje David: "Dàmla, përchè a-i në j’é gnun-e d'àutre pì bon-e che cola-lì!".

David a Gath 

Col di David a l'é alvasse e a l'é slontanasse da Saul an rivand da Achis re 'd Gath. Ij servent d'Achis a l'han dije: "É-lo pa chiel-sì, ël re dël pais? A cantavo nen an dansand: ‘Saul a l'ha massà ij sò mila  e David ij sò desmila?’". David a l'è pijasse a cheur coste paròle, e a l'é vnùie na gran tëmma d'Achis re 'd Gat. Antlora David a l'ha ancaminasse a fé 'l mat dëdnans ëd lor, a fasìa visa d’avèj përdù la rason: a marcava con segn ij batòcc dle pòrte e as lassava colé la bava an sla barba. Achis a l'ha dije ai sò servent: “Vardé, i vëdde bin che st'òm-sì a l'é mat. Për che motiv l'evene mnàmlo? L'hai-ne, miraco, da manca ancora d'àutri mat, che vojàutri im porte dëdnans un ch'a l'é pa a pòst? Chiel-sì dovrìa-lo intreme ant ëcà?”.

Nòte 

Bibia
Testament Vej
Samuel